Š.g. 8.martā Dobeles Valsts ģimnāzijas 11., 12.klašu latviešu valodas un literatūras olimpiādes dalībnieces **programmas “Latvijas skolas soma” ietvaros Mūzikas namā Daile baudīja koncertuzvedumu “Satikt Čaku”.**

 Šis bija viens no retajiem manis apmeklētajiem koncertiem, kurā dziedājuma performance skatītājiem jābauda sēdus. Lai arī es dodu priekšroku koncertos stāvēt, jo tas, manuprāt, priekšnesumu ļauj izbaudīt vairāk, kustoties līdzi, taču šoreiz bija iespējams koncertu izbaudīt citādi.

 Tas, kas mani piesaistīja, bija tā brīvā atmosfēra. Koncertmeistars un solisti ar savu pieklusināto enerģiju deva vēstījumu klausītājiem. Koncertuzveduma sākumā es ļoti izbaudīju dziedājumus, ieklausoties vārdos, stāstā, es iegrimu iztēlē, kas man lika aizdomāties un relaksēties. Koncerta laikā bija arī brīži, kad sajutos garlaikota, jo dziesmas jau likās vienādas, taču situāciju “izglāba” dziedātāju un komponista Jāņa Lūsēna stāstījumi – anekdotes, dzīves stāsti un joki, kas atkal uzmundrināja un lika pasmieties.

 Ja jauniešiem ir vēlme apmeklēt ko citādu, neierastu, tad šis koncertuzvedums, kurā ir iespējams ieklausīties dzejā un izbaudīt to ar mūzikas palīdzību, noteikti ir apmeklējuma vērts. Tas varbūt kādam ļaus precīzāk uztvert domu, ko Čaks vēlējies paust ar savu dzeju.

 Linda Homka

DVĢ 12.A2

Koncerta atmosfēra bija neformāla un personiska, jo mūziķi ne tikai izpildīja dziesmas ar Čaka vārdiem, bet arī dalījās ar savām sajūtām un atmiņām, kas saistītas ar dziesmu tapšanu. Klausīšanos interesantāku padarīja tas, ka neviena no dziesmām iepriekš nebija dzirdēta, līdz ar to katra no tām bija pārsteigums. Lai gan dzejoļi bija zināmi, pārvēršot tos dziesmās, tie ieguva jaunu dzīvību.

Astra Mazprecniece

DVĢ 12.A2

Manuprāt, “Satikt Čaku” bija ļoti skaists koncerts. Likās interesanti, ka tajā tika parādīta daļa no Čaka dzejas, par kuru vairums cilvēki īsti nezina. Dzeja tika sasaistīta ar Latīņamerikas ritmiem un meldiņiem, kas to pavēra pavisam citā, neparedzamā skatījumā. Mūziku atsvaidzināja arī mākslinieku sarunas, kuras radīja brīvu, nepiespiestu gaisotni.

Noteikti ieteiktu arī citiem jauniešiem apmeklēt šo koncertu.

Kristiāna Ziņģe

DVĢ 12.A2

